《重九登高和赵莲友用贾运生韵》
清代·周士键

搔首问青天，奇事古未有。卓卓邦之良，伐木难求友。

彼哉复彼哉，蝇营而狗苟。遇合转有期，黄金印悬肘。

岂真造物心，厚薄薄者厚。施报终循环，祸福暂杂糅。

慎勿快一时，而贻子孙丑。世路何险巇，凛若驭索朽。

大千世界中，岂容此辣手。名利与恩怨，锢人如枷杻。

静悟得真诠，俗尘几抖擞。我友赵泾川，同心坚素守。

时正届重阳，邀朋置酒瓿。酒酣析此理，细比牛毛剖。

整顿入新时，诗如狮子吼。我为进一解，负人人亦负。

何如息所营，事事居人后。澹泊葆天真，毋为戎之首。

乡居学老农，躬耕十余亩。冠带不能拘，群小不得纠。

徜徉以俟时，终当得所偶。否侧伏草间，高歌将进酒。

作者简介：周士键，字仲建，嘉善人。道光己酉举人，历官凤邠盐法道。有《师竹居集》。